Bæjarhátíðirnar Berjadagar á Ólafsfirði og Síldarævintýrið á Siglufirði eru nú að hefjast og því nóg um að vera fyrir þá sem leggja leið sína um Tröllaskagann um helgina. Tónleikahald, síldarsöltun og bryggjuball er brot af fjölmörgu á dagskrá helgarinnar.
Búast má við miklum straumi fólks til Fjallabyggðar um helgina þar sem tvær bæjarhátíðir fara fram í nágrannabæjunum Ólafsfirði og Siglufirði.
Nú í hádeginu verður fjölskylduvæna tónlistarhátíðin Berjadagar sett með tónleikum í Ólafsfjarðarkirkju. Ólöf Sigursveinsdóttir er listrænn stjórnandi hátíðarinnar.
markmið hátíðarinnar er að kynna tónlist í víðum skilningi og skapa samveru gesta og flytjenda og vera í rauninni sterk menningarstoð á Norðurlandi í þessari flottu menningarflóru sem er hér.
Hún segir fjölbreytni hátíðarinnar mikla en þar verður flutt samtímatónlist, þjóðlög og leikið fjórhent á flygil, svo fátt eitt sé nefnt. Hátíðin hefur ekki verið haldin frá því árið 2019 vegna faraldursins og því segir Ólöf það hafa verið gleðilegt að vakna í morgun vitandi að nú væri loksins hægt að fagna tónlistinni á Berjadögum.
þannig að við erum bara að tala um flæði og skemmtilegheit og eftirvæntingu og gleði sem er náttúrulega nauðsynleg í lífinu.
Nágrannarnir á Siglufirði hófu hátíðarhöldin á Síldarævintýrinu með götugrilli í gær. Daníel Pétur Baldursson, einn skipuleggjenda, segir hátíðina fara vel af stað.
það er mikilvægt fyrir samfélagið að það sé eitthvað um að vera í bænum fyrir gesti og gangandi og minnast gamalla og góðra tíma.
Meðal þess sem er gert til að minnast síldartímans er að halda bryggjuball og síldarsöltun líkt og hér áður.
þetta er bæjarhátíð á Siglufirði fjórðu helgina í röð, eru Siglfirðingar bara meira stemningsfólk en við hin eða hvernig stendur á þessu? Ja þetta er allt saman ólíkar hátíðir og margar með mismunandi markhópa þannig að það er alltaf eitthvað fyrir alla á Sigló.